Dragi voditelji skupin!

Najprej hvala, da ste se naši skupni Cerkvi pridružili na poti sinode. Sinoda, ki se je začela oktobra 2021 in se bo končala s škofovsko sinodo leta 2023 nosi naslov: **Za sinodalno Cerkev – občestvo, sodelovanje in poslanstvo.** Nekateri izmed vas že dalj časa vodite skupine, nekateri ste se v vlogi voditelja znašli ob tej priložnosti. Glede na to, da je prva faza sinodalnega procesa namenjena poslušanju, dialogu in razločevanju na ravni naših krajevnih Cerkva, je vaša vloga zelo pomembna.

Navodila za moderatorje dopolnjujemo. Za uspešno srečanje pa priporočamo:

* Zelo priporočamo, da imate voditelji skupin sami izkušnjo dela v skupini po sinodalnih gradivih. Če bi se radi udeležili usposabljanja za voditelje skupin, nam to sporočite na e-naslov: sinoda.lj@rkc.si in skupaj bomo poiskali ustrezen termin.
* Na srečanje se skrbno pripravite. Natančno preberite navodila za moderatorje, delovni list za pogovor ob temeljnem vprašanju oz. izbrani tematiki ter povzetek, ki ga boste po srečanju posredovali na Nadškofijo Ljubljana. Zaželeno je, da imajo voditelji skupin sami osebno izkušnjo srečanja, ki je potekalo s pomočjo teh gradiv. Za voditelje skupin bodo tudi na ravni nadškofije pripravljena srečanja, na katerih boste te izkušnje lahko pridobili.
* Skupina, v kateri boste razmišljali ob temeljnem vprašanju ali izbrani tematiki sinode, naj ne šteje več kot 10 članov. Če vas je več, se razdelite v več manjših skupin po 6 do 10 ljudi (vključno z voditeljem/a).
* Za vse člane skupine vnaprej natisnite delovne liste in zanje pripravite pisala.
* Če udeležence poznate oz. se z njimi redno srečujete, jih z izbrano tematiko pogovora seznanite že pred srečanjem.
* V kolikor se v skupini ne poznate, se na začetku predstavite in povejte, da ste voditelj skupine.
* Določite osebo, ki bo pisala povzetek. To ste lahko vi ali (zaželeno) sovoditelj ali kdo drug od udeležencev, ki pa ga opozorite na to, da način dela zahteva sprotno zapisovanje misli udeležencev, saj točke delovnega lista udeležencev ustrezajo točkam delovnega lista za povzetek. Povzetek bo v pomoč pri razmišljanju in razločevanju nadaljnje poti naše škofije, zato vas prosimo, da natančno, toda anonimno zapisujete dobre izkušnje (tč. 1 delovnega lista) težave ali ovire (tč. 2 delovnega lista), ki jih udeleženci izpostavljajo v odgovorih. Pri poslušanju konkretnih načrtov udeležencev ob vprašanju tč. 3 delovnega lista, bodite poleg osebe, ki zapisuje, še posebno pozorni voditelji skupine, saj boste morali izražene misli v tč. 4 strniti v zaključno misel, ki povzema to, kar so udeleženci povedali posamično, v razumljiv, smiseln stavek. Pri sklepni molitvi predlagamo, da tisti, ki zapisuje, prvi v molitvi Bogu izroči spoznanje, ki ga je pri tem srečanju najbolj nagovorilo, saj bo tudi misli izražene v molitvi zapisal v povzetku.
* V poševnem tisku so navodila, ki so vam pri vodenju skupine lahko v pomoč. Besedila in vprašanja preberite na glas, saj bo delo tako lažje teklo. Za pisanje odgovorov dajte ljudem dovolj časa za razmislek, vendar naj ta čas ne bo predolg, da vam ne zmanjka časa za pogovor. Praviloma zadostuje 3-5 min; bodite pozorni na to, kdaj večina neha pisati, ostale pa po preteklem času (ali ko je večina končala) opomnite, naj počasi zaključijo.
* Bodite pozorni na pogovorno kulturo. Navodila za dobro pogovarjanje skupaj preberite v skupini. Poskrbite, da se jih boste držali sami in člani skupine. Sinodalna srečanja niso namenjena diskusiji, ampak spoštljivemu poslušanju in razmišljanju. Zato se izogibajte komentiranja. Je pa pomembno, da se vsakemu udeležencu za povedano izkušnjo zahvalite s preprostim: »gospod/gospa …, hvala za povedano«.
* Bodite pozorni na čas. Ko odgovarjate na vprašanja, je pomembno, da vsak udeleženec pride do besede; če kdo odgovarja zelo na dolgo, ga prosite, »da strne misel, da bodo do besede prišli tudi ostali«. Sledite predvideni časovnici, ki je zapisana ob posameznih sklopih delovnega lista.
* Če je to res potrebno, prilagodite delovni list z vsemi vključenimi vsebinami na čas trajanja vašega srečanja, sicer pa predlagamo, da si za delo v skupini vzamete vsaj toliko časa kot predvideva časovnica (1,5 ure do 2 uri, če boste srečanje začeli s prebiranjem priporočenega odlomka iz Svetega pisma (Apostolska dela, 10. poglavje).
* Bodite pozorni na številčnost skupine. Če je ta majhna, bo delo potekalo hitreje, če je večja, počasneje. Če ste časovno omejeni, oblikujte manjše skupine, kar bo vsem članom omogočilo, da lahko izrazijo svoje misli, kar je najpomembnejši namen sinode.
* Zelo pomembno je, da srečanje zaključite brez hitenja in z molitvijo.
* Če ste skupino udeležencev tega srečanja zbrali le za namen sinode, povabite člane, da si zadajo konkretne naloge s katerimi bodo osebno ali s pomočjo drugih v svojih občestvih lahko rastli v skupni hoji.
* Če pa se skupina, v kateri ste se zbrali, redno srečuje, je to priložnost za oblikovanje skupnega načrta in konkretnih nalog. Za slednje boste verjetno potrebovali dve ali več srečanj. Sadove vašega truda redno preverjajte. Na srečanjih, ki bodo sledila, za izhodišče uporabite skupno spoznanje, do katerega ste prišli v tč. 4 tega delovnega lista in konkretne načrte, ki so jih predstavili udeleženci v tč. 3. Gradiva oz. navodila, ki vam bodo v pomoč pri srečanjih, ki bodo sledila prvemu srečanju oz. gradiva za oblikovanje skupnega načrta in konkretnih nalog bo objavljeno na spletni strani Portala Pridi in poglej (https://portal.pridi.com/kategorija/sinoda-2021-2023/).
* Udeleženci obdržijo delovni list, na katerega so zapisovali svoje misli.
* Kopijo skrbno pripravljenega, čitljivo zapisanega (zelo bomo veseli, če bo natipkan in posredovan v elektronski verziji) povzetka nam takoj po srečanju posredujte na e-naslov: sinoda.lj@rkc.si oz. po pošti na naslov: *Nadškofija Ljubljana, Urad za laike, Ciril Metodov trg 4, 1000 Ljubljana.*
* Vaš prispevek (povzetek) je za nas zelo pomemben, saj ga bomo vključili v povzetek, ki bo o sinodalnem dogajanju nastal v Nadškofiji Ljubljana. Original povzetka obdržite, da boste lahko spremljali uresničevanje zapisanega in nadaljevali zastavljeno delo … Sinodalni način dela se namreč s sklepom sinode ne bo končal, ampak je to šele začetek.

**Hvala za vaš prispevek k sinodi!**